กฎกระทรวง ฉบับที่ 18 (พ.ศ. 2534) ออกตามความในพระราชบัญญัติยาสูบ พ.ศ. 2509
กฎกระทรวง
ฉบับที่ ๑๘
(พ.ศ. ๒๕๓๔)
ออกตามความในพระราชบัญญัติยาสูบ
พ.ศ. ๒๕๐๙[๑]
 

อาศัยอำนาจตามความในมาตรา ๕ แห่งพระราชบัญญัติยาสูบ พ.ศ.
๒๕๐๙ และมาตรา ๕ ตรี (๑) วรรคสอง แห่งพระราชบัญญัติยาสูบ พ.ศ. ๒๕๐๙
ซึ่งแก้ไขเพิ่มเติมโดยพระราชบัญญัติยาสูบ (ฉบับที่ ๖) พ.ศ. ๒๕๓๔ รัฐมนตรีว่าการกระทรวงการคลังออกกฎกระทรวงไว้
ดังต่อไปนี้

ข้อ ๑
การประกาศกำหนดราคาขายยาเส้นที่ทำในราชอาณาจักรเพื่อถือเป็นเกณฑ์ในการคำนวณค่าแสตมป์ยาสูบ
ในกรณีไม่มีราคาขายยาเส้น ณ โรงอุตสาหกรรมยาสูบหรือราคาขายยาเส้น ณ
โรงอุตสาหกรรมยาสูบมีหลายราคา ให้อธิบดีประกาศตามหลักเกณฑ์และวิธีการดังนี้ 
(๑) กรณีที่ไม่มีราคาขายยาเส้น ณ โรงอุตสาหกรรมยาสูบ
ให้ประกาศราคาโดยวิธีใดวิธีหนึ่งดังนี้
(ก) ใช้ราคาขายยาเส้น ณ
โรงอุตสาหกรรมยาสูบนั้นที่ขายยาเส้นประเภท ชนิด คุณภาพ และปริมาณเดียวกันหรือใกล้เคียงกัน
โดยเฉลี่ยถ่วงน้ำหนักในระยะเวลาสามเดือนที่ล่วงมาแล้ว หากไม่มีราคาเช่นว่านั้น
ให้ใช้ราคาขายยาเส้น ณ โรงอุตสาหกรรมยาสูบของผู้ประกอบอุตสาหกรรมยาสูบรายอื่นที่ขายยาเส้นประเภท
ชนิด คุณภาพ และปริมาณเดียวกันหรือใกล้เคียงกัน โดยเฉลี่ยถ่วงน้ำหนักในระยะเวลาสามเดือนที่ล่วงมาแล้ว
ผลของการคำนวณ ถ้ามีเศษของบาทให้คิดทศนิยมเพียงสองตำแหน่ง
(ข) ในกรณีที่ไม่อาจประกาศราคาตาม (ก) ได้
ให้ประกาศราคาจากต้นทุนของยาเส้นนั้นบวกด้วยกำไรตามอัตรามาตรฐานของยาเส้นประเภทนั้น
ๆ หากไม่สามารถหาราคาจากต้นทุนได้ ให้ใช้ราคาขายปลีกสูงสุดของยาเส้นในตลาดปกติในเดือนที่ล่วงมาแล้ว
หักด้วยกำไรตามอัตรามาตรฐานของยาเส้นประเภทนั้น ๆ
(๒) กรณีที่ราคาขายยาเส้น ณ
โรงอุตสาหกรรมยาสูบมีหลายราคาให้ใช้ราคาขายสูงสุดต่อหน่วยซึ่งยังมิได้หักส่วนลดหรือค่าลดหย่อนใด
ๆ ของยาเส้นนั้นในเดือนที่ล่วงมาแล้ว

ข้อ ๒
กฎกระทรวงนี้ให้ใช้บังคับตั้งแต่วันที่ ๑ มกราคม พ.ศ. ๒๕๓๕ เป็นต้นไป


ให้ไว้ ณ วันที่ ๓๐ ธันวาคม พ.ศ. ๒๕๓๔
สุธี สิงห์เสน่ห์
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรกำหนดหลักเกณฑ์และวิธีการในการประกาศกำหนดราคายาเส้นที่ทำในราชอาณาจักรเพื่อถือเป็นเกณฑ์ในการคำนวณค่าแสตมป์ยาสูบตามมาตรา
๕ ตรี (๑) วรรคสอง แห่งพระราชบัญญัติยาสูบ พ.ศ. ๒๕๐๙
ซึ่งแก้ไขเพิ่มเติมโดยพระราชบัญญัติยาสูบ (ฉบับที่ ๖) พ.ศ. ๒๕๓๔ จึงจำเป็นต้องออกกฎกระทรวงนี้
























ศิรวัชร์/ปรับปรุง
๙ มกราคม
๒๕๖๒

[๑] ราชกิจจานุเบกษา
เล่ม ๑๐๙/ตอนที่ ๑/หน้า ๒๒/๑ มกราคม ๒๕๓๕